**pataisytas**

**projektas**

**reg. Nr. T-105**

**2.17. darbotvarkės klausimas**

**Pasvalio rajono savivaldybės taryba**

**Sprendimas**

**Dėl SAUGAUS ELGESIO PAVIRŠINIŲ VANDENS TELKINIŲ VANDENYJE IR ANT PAVIRŠINIŲ VANDENS TELKINIŲ LEDO PASVALIO RAJONO SAVIVALDYBĖJE TAISYKLIŲ PATVIRTINIMO**

2020 m. gegužės d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu, 18 straipsnio 1 dalimi, Lietuvos Respublikos vandens įstatymo 10 straipsnio 4 dalimi, Lietuvos Respublikos vidaus reikalų ministro 2019 m. gruodžio 12 d. įsakymu Nr. 1V-988 „Dėl pavyzdinių Saugaus elgesio paviršinių vandens telkinių vandenyje ir ant paviršinių vandens telkinių ledo taisyklių patvirtinimo“, atsižvelgdama į Lietuvos higienos normą HN 92:2018 „Paplūdimiai ir jų maudyklų vandens kokybė“, patvirtintą Lietuvos Respublikos sveikatos apsaugos ministro 2007 m. gruodžio 21 d. įsakymu Nr. V-1055 „Dėl Lietuvos higienos normos HN 92:2018 „Paplūdimiai ir jų maudyklų vandens kokybė“ patvirtinimo“ (Lietuvos Respublikos sveikatos apsaugos ministro 2018 m,. sausio 23 d. įsakymo Nr. V-76 redakcija) (su visais aktualiais pakeitimais), Pasvalio rajono savivaldybės taryba nusprendžia:

1. Patvirtinti Saugaus elgesio paviršinių vandens telkinių vandenyje ir ant paviršinių vandens telkinių ledo Pasvalio rajono savivaldybėje taisykles (pridedama).

2. Pripažinti netekusiu galios Pasvalio rajono savivaldybės tarybos 2013 m. birželio 26 d. sprendimą Nr. T1-158 „Dėl žmonių gyvybės apsaugos Pasvalio rajono savivaldybės vandens telkiniuose ir ant ledo taisyklių patvirtinimo“.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

parengė

Strateginio planavimo ir investicijų skyriaus vyr. specialistė

Apolonija Lindienė

tel.: 8 541 54116, el. p.: a.lindiene@pasvalys.lt

2020-05-12

Suderinta DVS Nr. RTS-109

PATVIRTINTA

Pasvalio rajono savivaldybės tarybos

2020 m. gegužės d. sprendimu Nr. T1-

**SAUGAUS ELGESIO PAVIRŠINIŲ VANDENS TELKINIŲ VANDENYJE IR ANT PAVIRŠINIŲ VANDENS TELKINIŲ LEDO PASVALIO RAJONO SAVIVALDYBĖJE TAISYKLĖS**

**I SKYRIUS**

**BENDROSIOS NUOSTATOS**

1.Saugaus elgesio paviršinių vandens telkinių vandenyje ir ant paviršinių vandens telkinių ledo Pasvalio rajono savivaldybėje taisyklės (toliau — Taisyklės) nustato bendruosius žmonių saugaus elgesio paviršinių vandens telkinių, esančių Pasvalio rajono savivaldybės teritorijoje (toliau – vandens telkiniai), vandenyje ir ant vandens telkinių ledo reikalavimus ir gelbėjimo darbų paplūdimiuose organizavimo principus.

2. Taisyklės galioja Pasvalio rajono savivaldybės (toliau – Savivaldybė) teritorijoje, jos privalomos visiems fiziniams ir juridiniams asmenims.

3. Maudymosi sezonas – laikotarpis, kuriuo galima tikėtis didelio besimaudančiųjų skaičiaus, pagal Lietuvos gamtines sąlygas prasideda **gegužės 15 d.** ir baigiasi rugsėjo 15 d. Paplūdimių lankymo laikas nuo 11 val. ryto iki 19 val. vakaro.

4. Savivaldybės teritorijoje esantys, naujai įrengti arba rekonstruoti paplūdimiai turi būti įteisinti savivaldybės tarybos sprendimu, o jų sąrašas skelbiamas Savivaldybės interneto tinklapyje http://www.pasvalys.lt

5. Taisyklės netaikomos atliekant aplinkos apsaugos valstybinę kontrolę, priešgaisrinių gelbėjimo pajėgų, policijos, Valstybės sienos apsaugos tarnybos prie Lietuvos Respublikos vidaus reikalų ministerijos pajėgų, greitosios medicinos pagalbos funkcijas, taip pat ekstremaliųjų įvykių, situacijų, avarijų ar kitų stichinių nelaimių likvidavimo ir padarinių šalinimo metu, atliekant valstybinę saugios laivybos Lietuvos Respublikos vandenyse ir vidaus vandenų kelių būklės ir navigacinių įrenginių juose funkcionavimo kontrolę, darbų atlikimo vandens keliuose kontrolę, mokslinius ir kitus tyrimus, monitoringą ir stebėjimus vandens telkiniuose Lietuvos Respublikos žuvininkystės įstatymo, Lietuvos Respublikos nekilnojamojo kultūros paveldo apsaugos įstatymo, Lietuvos Respublikos saugomų teritorijų įstatymo, Lietuvos Respublikos aplinkos monitoringo įstatymo nustatytais tikslais ir tvarka, taip pat vykdant Taisyklių kontrolės, paplūdimių ir maudyklų priežiūros, administravimo funkcijas.

6. Taisyklėse vartojamos sąvokos atitinka Lietuvos Respublikos vandens įstatyme, Lietuvos Respublikos teritorijų planavimo įstatyme, Lietuvos Respublikos turizmo įstatyme ir Lietuvos Respublikos saugomų teritorijų įstatyme, Lietuvos higienos normoje HN 92:2018 „Paplūdimiai ir jų maudyklų vandens kokybė“, patvirtintoje Lietuvos Respublikos sveikatos apsaugos ministro 2007 m. gruodžio 21 d. įsakymu Nr. V-1055 „Dėl Lietuvos higienos normos HN 92:2018 „Paplūdimiai ir jų maudyklų vandens kokybė“ patvirtinimo“ (Lietuvos Respublikos sveikatos apsaugos ministro 2018 m,. sausio 23 d. įsakymo Nr. V-76 redakcija) (su visais aktualiais pakeitimais), nustatytas sąvokas.

7. Už paplūdimių, maudyklų administravimą atsakinga Savivaldybės administracija. Paplūdimių, maudyklų higienos reikalavimus, jų eksploataciją užtikrina ir priežiūrą vykdo atitinkama Savivaldybės administracijos seniūnija.

**II SKYRIUS**

**SAUGAUS ELGESIO VANDENS TELKINIŲ VANDENYJE IR PAPLŪDIMIUOSE REIKALAVIMAI**

8. Vandens telkinio vandenyje ir paplūdimyje draudžiama:

8.1. plaukioti ar bristi už maudymosi vietos pažymėtų ribų, taip pat maudymuisi neskirtose ir (ar) nesaugiose vietose (prie užtvankų, dirbtinių krioklių, šalia hidroelektrinėse naudojamų įrenginių, esančių vandenyje ir pan.) arba vietose, pažymėtose draudžiančiais maudytis informaciniais ženklais;

8.2. maudytis neblaiviam ar apsvaigusiam nuo narkotinių, psichotropinių ar kitų psichiką veikiančių medžiagų;

8.3. maudytis vaikams iki 14 metų be suaugusio žmogaus priežiūros;

8.4. palikti prie vandens be priežiūros vaikus iki 14 metų;

8.5. plaukioti ant pripučiamų čiužinių, transporto priemonių padangų ir kamerų, rąstų, lentų ir kitų plaukiojimui nepritaikytų daiktų;

8.6. plaukioti plaukiojimui pritaikytomis plaukiojimo priemonėmis tam neskirtose paplūdimių maudyklų zonose, jomis kelti pavojų žmonėms ir aplinkai;

8.7. suptis ir vaikščioti tam nepritaikytose plaukiojimo priemonėse, taip pat nesilaikyti plaukiojimo priemonės gamintojo nustatytų saugaus plaukiojimo priemonės naudojimo reikalavimų ir (ar) draudimų;

8.8. plaukti plaukiojimo priemone, jeigu joje nėra gelbėjimosi liemenių, skirtų visiems joje esantiems asmenims;

8.9. maudytis, nardyti bei šokinėti iš (nuo) plaukiančios plaukiojimo priemonės,

8.10. maudytis **tamsiuoju paros metu**, žaibuojant ir (ar) perkūnijos, škvalo, kilusio viesulo metu;

8.11. paplūdimiuose ir maudyklose rūkyti (išskyrus įrengtas rūkymo vietas);

8.12. žaisti sportinius žaidimus ne fizinio aktyvumo (aktyvaus) paplūdimio zonoje ar sukeliant pavojų poilsiautojams;

8.13. paplūdimiuose ir maudyklose įrengti stovyklavietes;

8.14. paplūdimiuose ir maudyklose kurti laužus;

8.15. lankytis su gyvūnais tam neskirtose paplūdimio vietose;

8.16. skinti ar naikinti saugomų rūšių augalus;

8.17. būti bendruose paplūdimiuose nuogiems asmenims (nedėvintiems maudymosi kostiumų ar dėvintiems tik jų dalį);

8.18. gadinti ar naikinti esamą infrastruktūrą~~.~~**;**

**8.19. skalbti skalbinius, plauti motorines transporto priemones, teršti buitinėmis ir kitomis atliekomis, tara nuo kenksmingų medžiagų vandens telkinius ir jų pakrantes, paplūdimius, maudyklas.**

9. Paplūdimiuose, žmonėms gerai matomoje vietoje, turi būti aktualūs paplūdimio informaciniai, draudžiamieji ženklai, taip pat stendas, kuriame išdėstytos šios pagrindinės saugaus elgesio vandens telkinio vandenyje taisyklės (rekomendacijos):

9.1. nemokėdami plaukti neikite į vandenį giliau kaip iki krūtinės;

9.2. nesimaudykite vieni, taip pat nesimaudykite nežinomose, nuošaliose vietose;

9.3. maudykitės tik įsitikinę, kad saugu, į nežinomą vandens telkinio vietą iš pradžių lėtai briskite, nenerkite ir nešokite į vandenį;

9.4. nestovėkite ir nežaiskite ten, kur galima netikėtai įkristi į vandenį;

9.5. nešokite į vandenį staiga, jei esate perkaitę, pirmiausia apsišlakstykite;

9.6. maudydamiesi nekramtykite gumos, nevalgykite, nesimaudykite iškart po valgio;

9.7. nežaiskite vandenyje pavojingų žaidimų ir to neleiskite daryti vaikams: nenardinkite kito asmens, netampykite už kojų, nelipkite kitiems ant pečių;

9.8. pradėję skęsti pasistenkite nepanikuoti, dėmesį į save atkreipkite šaukdami arba mojuodami rankomis, pasistenkite įkvėpti kuo daugiau oro, atsigulkite ant nugaros;

9.9. gelbėti skęstantįjį vandenyje be pagalbinių priemonių gali tik geras plaukikas, kuris moka profesionaliai įvertinti pavojaus lygį, išmano gelbėjimo būdus ir moka tai atlikti praktiškai;

9.10. pastebėję skęstantį žmogų šaukite mėgindami atkreipti aplinkinių dėmesį, nedelsdami skambinkite skubios pagalbos numeriu 112. Laukdami gelbėtojų, pasitelkite į pagalbą kuo daugiau žmonių, pasidalykite pareigomis, bandykite padėti skęstančiajam saugiais būdais: nuo kranto, iš valties, nuo tilto mesdami plūdurą, tiesdami lazdą ir t. t. Nerizikuokite savo gyvybe. Ištraukę skęstantįjį į krantą, suteikite pirmąją pagalbą, jei reikia, gaivinkite, kol atvyks pagalba;

9.11. nešaukite pagalbos, jei jos nereikia;

9.12. neplaukiokite ten, kur atliekami šuoliai į vandenį;

9.13. gelbėjimosi liemenę užsidėkite prieš išplaukdami plaukiojimo priemone į vandens telkinį ir ją dėvėkite visą laiką, taip pat būdami plaukiojimo priemonėje ant vandens.

**III SKYRIUS**

**SAUGAUS ELGESIO ANT VANDENS TELKINIŲ LEDO REIKALAVIMAI**

10. Ant vandens telkinių ledo draudžiama:

10.1. vykdyti bet kokią veiklą neturint specialių smaigų, kuriais pasinaudojus būtų galima įlūžus išlipti ant ledo, ir tamsiuoju paros metu nedėvint liemenės ar kitos aprangos su šviesą atspindinčiais elementais;

10.2. palikti vaikus iki 14 metų be suaugusio žmogaus priežiūros;

10.3. vykdyti bet kokią veiklą esant neblaiviam ar apsvaigusiam nuo narkotinių, psichotropinių ar kitų psichiką veikiančių medžiagų;

10.4. rengti renginius neturint Savivaldybės administracijos leidimo, išduoto Renginių organizavimo Pasvalio rajono savivaldybės viešose vietose tvarkos aprašo nustatyta tvarka;

10.5. stovėti ar važiuoti transporto priemonėmis išskyrus atvejus, kai vykdoma žvejyba naudojant atitinkamas transporto priemones, būtinas tokiai žvejybai organizuoti;

10.6. įrengti ir eksploatuoti čiuožyklas, išskyrus Savivaldybės numatytais atvejais ir turint Savivaldybės administracijos leidimą;

10.7. vykdyti bet kokią veiklą, jei vandens telkinio ledas plonesnis nei 7 cm arba jo struktūra nevienalytė.

11. Iškirstą lede eketę, didesnę nei 20 × 20 cm, būtina pažymėti visiems žmonėms matomu būdu ir ryškių spalvų priemonėmis neteršiant aplinkos.

12. Saugaus elgesio ant vandens telkinio ledo rekomendacijos:

12.1. kad ledas išlaikytų vieną žmogų, jo storis turi būti didesnis nei 7 cm, grupę žmonių – ne mažesnis kaip 12 cm;

12.2. jeigu ledu, kurio storis yra 12 cm arba mažiau, eina grupė žmonių, atstumas tarp žmonių turi būti ne mažesnis kaip 5 m;

12.3. einant ledu reikėtų eiti jau pramintu taku, nerekomenduojama ledu eiti vienam tamsiu paros metu;

12.4. rekomenduojama turėti lazdą (peikeną) ir ja tikrinti ledo stiprumą. Jeigu stuktelėjus lazda, pasirodo vanduo, reikia nedelsiant grįžti į krantą;

12.5. rekomenduojama eiti čiuožiant, neatitraukiant kojų nuo ledo;

12.6. ledu čiuožiant slidėmis reikia atsisegti slidžių apkaustus, kad esant reikalui jas galima būtų greitai nusimesti; plaštakų neprakišti per lazdų kilpas;

12.7. įlūžus ledui nepasiduokite panikai ir karštligiškai nesikabinkite už ledo krašto, nes jis lūžinės, o jūs prarasite jėgas. Bandykite „užplaukti ant ledo“ laikydamiesi ant vandens paviršiaus ir artėdami prie tvirtesnio ledo. Užlipę ant ledo kuo plačiau paskirstykite savo kūno svorį, ridenkitės arba šliaužkite į tą kranto pusę, iš kurios atėjote. Ant kojų stokitės tik išlipę ant kranto;

12.8. pastebėję įlūžusį ir skęstantį žmogų įvertinkite situaciją, nebėkite prie eketės – toje vietoje ledas yra plonesnis. Nedelsdami skambinkite skubios pagalbos numeriu 112. Jeigu įmanoma, bandykite nuo kranto ar tilto ištiesti ar mesti skęstančiajam pagalbinę priemonę, į kurią galėtų įsikibti. Nerizikuokite savo gyvybe;

12.9. ištraukę skęstantįjį į krantą, patikrinkite jo kvėpavimą ir pulsą, prireikus pradėkite gaivinti. Jei yra galimybė, nugabenkite jį į šiltą patalpą, nuvilkite šlapius drabužius ir pakeiskite juos sausais, apklokite apklotais, antklode. Esant hipotermijai dėkite šiltus kompresus ant jo krūtinės, kaklo, galvos, kirkšnių, jei žmogus sąmoningas, duokite gerti šiltų saldžių gėrimų, netrinkite jo odos, neduokite gerti alkoholinių gėrimų.

13. Čiuožyklą ant vandens telkinio ledo eksploatuojantis ar renginius ant užšalusių vandens telkinių organizuojantis subjektas privalo užtikrinti žmonių saugumą. Jeigu ledo storis ar jo struktūra kelia pavojų žmogaus gyvybei, čiuožyklos eksploatacija ar ant ledo organizuojami renginiai privalo būti sustabdyti.

**IV SKYRIUS**

**GELBĖJIMO DARBŲ PAPLŪDIMIUOSE ORGANIZAVIMAS**

14. Skęstančiųjų gelbėjimo darbus organizuoja:

14.1. paplūdimyje paplūdimio lankymo valandomis – paplūdimio administratorius;

14.2. paviršiniuose vandens telkiniuose ne paplūdimio teritorijoje (išskyrus paieškos ir gelbėjimo rajoną), taip pat paplūdimyje po paplūdimio lankymo valandų – Priešgaisrinės apsaugos ir gelbėjimo departamentas prie Vidaus reikalų ministerijos.

Gelbėjimo darbų organizavimas apima reagavimą į pagalbos prašymą, gelbėjimo darbų atlikimą, taip pat prevencinių priemonių taikymą.

15. Paplūdimio lankymo valandomis paplūdimio gelbėjimo punkte privalo budėti gelbėtojai, pasitikrinę sveikatą ir išklausę mokymus Lietuvos Respublikos sveikatos apsaugos ministro 2008 m. sausio 28 d. įsakymo Nr.V-69 „Dėl Privalomųjų pirmosios pagalbos, higienos įgūdžių, alkoholio, narkotinių ir psichotropinių ar kitų psichiką veikiančių medžiagų vartojimo poveikio žmogaus sveikatai mokymų ir atestavimo tvarkos aprašo ir Asmenų, kuriems privalomas sveikatos ir (ar) pirmosios pagalbos mokymas, profesijų ir veiklos sričių sąrašo, mokymo programų kodų ir mokymo periodiškumo patvirtinimo“ nustatyta tvarka.

16. Paplūdimiuose prie maudyklų turi būti gelbėtojams pasiekiamos gelbėjimo priemonės (vandens transporto priemonės su varikliais, ryšio užtikrinimo ir palaikymo priemonės, gelbėtojo asmens apsauginės priemonės (liemenės, šalmai ir kt.), taip pat tokios gelbėjimo priemonės kaip gelbėjimo ratas, plūduras, lynas, papildomos gelbėjimo priemonės (plaukmenys, kaukė, vamzdelis, peilis ir kt.), stebėjimo priemonės ir informavimo priemonės (kameros, žiūronai, garsiakalbiai ir kt.), pirmosios pagalbos suteikimo priemonės).

17. Priešgaisrinės gelbėjimo pajėgos, gavusios pagalbos prašymą per Bendrąjį pagalbos centrą, į įvykio vietą atvyksta iš savo nuolatinių dislokacijos vietų ir pagal kompetenciją atlieka gelbėjimo darbus.

**V SKYRIUS**

**BAIGIAMOSIOS NUOSTATOS**

18. Taisyklių laikymosi kontrolę užtikrina Savivaldybės administracija ar jos įgalioti asmenys.

19. Asmenims, pažeidusiems Taisyklių reikalavimus, taikoma administracinė atsakomybė, numatyta Lietuvos Respublikos administracinių nusižengimų kodekse. Asmens patraukimas administracinėn atsakomybėn neatleidžia jo nuo prievolės laikytis šių Taisyklių ir pašalinti pažeidimo pasekmes bei atlyginti visus dėl to atsiradusius nuostolius

20. Taisyklės gali būti papildomos ir keičiamos Savivaldybės tarybos sprendimu.

–––––––––––––––

Pasvalio rajono savivaldybės tarybai

**AIŠKINAMASIS RAŠTAS**

**Dėl SAUGAUS ELGESIO PAVIRŠINIŲ VANDENS TELKINIŲ VANDENYJE IR ANT PAVIRŠINIŲ VANDENS TELKINIŲ LEDO PASVALIO RAJONO SAVIVALDYBĖJE TAISYKLIŲ PATVIRTINIMO**

Pasvalys

2020 m. gegužės 12 d.

1. **Problemos esmė.**

PatvirtintiSaugaus elgesio paviršinių vandens telkinių vandenyje ir ant paviršinių vandens telkinių ledo taisykles, vadovaujantis Lietuvos Respublikos vidaus reikalų ministro 2019 m. gruodžio 12 d. įsakymu Nr. 1V-988 „Dėl Pavyzdinių saugaus elgesio paviršinių vandens telkinių vandenyje ir ant paviršinių vandens telkinių ledo taisyklių patvirtinimo“.

**2. Kokios siūlomos naujos teisinio reguliavimo nuostatos ir kokių rezultatų laukiama.**

Pasikeitus teisiniam reglamentavimui, būtina savivaldybės tarybos sprendimu patvirtinti naujas taisykles. 2019 m. gruodžio 12 d. Lietuvos Respublikos vidaus reikalų ministro įsakymu Nr. IV-988 „Dėl pavyzdinių Saugaus elgesio paviršinių vandens telkinių vandenyje ir ant paviršinių vandens telkinių ledo taisyklių patvirtinimo“, patvirtintos pavyzdinės Saugaus elgesio paviršinių vandens telkinių vandenyje ir ant paviršinių vandens telkinių ledo taisyklės, kurios įsigaliojo nuo 2020 m. sausio 1 d., todėl šiuo pagrindu bus patvirtintossaugaus elgesio paviršinių vandens telkinių vandenyje ir ant paviršinių vandens telkinių ledo Pasvalio rajono savivaldybėje taisyklės. Lietuvos Respublikos vandens įstatymo 10 straipsnio 4 dalis numato, kad saugaus elgesio paviršinių vandens telkinių vandenyje ir ant paviršinių vandens telkinių ledo taisykles tvirtina savivaldybių tarybos, pagal minėtas patvirtintas pavyzdines taisykles.

**3. Skaičiavimai, išlaidų sąmatos, finansavimo šaltiniai.**

Sprendimo projekto įgyvendinimui lėšų nereikia.

**4. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, kas ir kada juos turėtų priimti.**

Nereikia.

**6. Sprendimo projekto iniciatoriai.**

Administracijos Strateginio planavimo ir investicijų skyrius.

**7. Sprendimo projekto rengimo metu gauti specialistų vertinimai ir išvados.**

Sprendimo projektui pritarta.

PRIDEDAMA: Saugaus elgesio paviršinių vandens telkinių vandenyje ir ant paviršinių vandens telkinių ledo Pasvalio rajono savivaldybėje taisyklės, 4 lapai.

Strateginio planavimo ir investicijų

skyriaus vyr. specialistė Apolonija Lindienė